作者:韓愈
標題:答張徹
內容:辱贈不知報，我歌爾其聆。首敘始識面，次言後分形。道途綿萬裡，日月垂十齡。浚郊避兵亂，睢岸連門停。肝膽一古劍，波濤兩浮萍。漬墨竄舊史，磨丹注前經。義苑手秘寶，文堂耳驚霆。暄晨躡露舄，暑夕眠風欞。結友子讓抗，請師我慚丁。初味猶啖蔗，遂通斯建瓴。搜奇日有富，嗜善心無寧。石樑平侹侹，沙水光泠泠。乘枯摘野豔，沈細抽潛腥。遊寺去陟巘，尋徑返穿汀。緣雲竹竦竦，失路麻冥冥。淫潦忽翻野，平蕪眇開溟。防洩塹夜塞，懼沖城晝扃。及去事戎轡，相逢宴軍伶。觥秋縱兀兀，獵旦馳駉駉。從賦始分手，朝京忽同舲。急時促暗棹，戀月留虛亭。畢事驅傳馬，安居守窗螢。梅花灞水別，宮燭驪山醒。省選逮投足，鄉賓尚摧翎。塵祛又一摻，淚眥還雙熒。洛邑得休告，華山窮絕陘。倚巖睨海浪，引袖拂天星。日駕此回轄，金神所司刑。泉紳拖修白，石劍攢高青。磴蘚澾拳局，梯飆颭伶俜。悔狂已咋指，垂誡仍鐫銘。峨豸忝備列，伏蒲愧分涇。微誠慕橫草，瑣力摧撞筳。疊雪走商嶺，飛波航洞庭。下險疑墮井，守官類拘囹。荒餐茹獠蠱，幽夢感湘靈。刺史肅蓍蔡，吏人沸蝗螟。點綴簿上字，趨蹌合前鈴。賴其飽山水，得以娛瞻聽。紫樹雕斐亹，碧流滴瓏玲。映波鋪遠錦，插地列長屏。愁狖酸骨死，怪花醉魂馨。潛苞絳實坼，幽乳翠毛零。赦行五百里，月變三十蓂。漸階群振鷺，入學誨螟蛉。蘋甘謝鳴鹿，罍滿慚罄瓶。冏冏抱瑚璉，飛飛聯鶺鴒。魚鬣欲脫背，虯光先照硎。豈獨出醜類，方當動朝廷。勤來得晤語，勿憚宿寒廳。